மகளின் பெயர்ப்பலகை இயக்கம்

**மகளின் பெயர்ப்பலகை இயக்கம்** *(Daughter’s Nameplate Campaign)* என்பது, இந்தியாவின் அரியானா மாநிலம், சிந்து மாவட்டம், பிபிபூர் கிராமத்தில் இந்திய சமூக ஆர்வலர் சுனில் சக்லானால் 2015 ஆம் ஆண்டு ஜூலை 5 ஆம் தேதி தொடங்கப்பட்ட ஒரு பாலின சமத்துவமின்மையை எதிர்த்த பிரச்சார முன்னெடுப்பாகும்.இந்த இயக்கம் *பெண்களின் சுயமரியாதை*  (லாடோ ஸ்வபிமான்) மற்றும் *பெண்களுடன் இந்திய தொழில்நுட்பம்* (லாடோவுடன் டிஜிட்டல் இந்தியா) முன்னெடுப்பு நிகழ்வு என்றும் அழைக்கப்படுகிறது. இந்த இயக்கம், ஆணாதிக்க நெறிகளுக்கு சவால் விடுவதையும், சமூகத்தில் பெண்களின் மதிப்பை மேம்படுத்துவதையும் நோக்கமாகக் கொண்டு, பாரம்பரிய ஆண் குடும்பத் தலைவர்களின் பெயர்களுக்குப் பதிலாக மகள்களின் பெயர்களைக் கொண்ட பெயர்ப்பலகைகளை வீடுகளில் காட்சிப்படுத்த ஊக்குவிக்கிறது.

இது, பெண் சிசுக்கொலையை எதிர்த்துப் போராடுவதற்கும், பாலின விகிதங்களை மேம்படுத்துவதற்கும் சுனில் சக்லான் மேற்கொண்டு வரும் பரந்த முயற்சிகளின் ஒரு பகுதியாகும். மேலும் இது, அவரது மகளுடன் தாமிஇயக்கம் மற்றும் இந்திய அரசின் *மகளைக் காப்பாற்றுங்கள், மகளுக்கு கல்வி கொடுங்கள்* என்று அழைக்கப்படும்'பேட்டி பச்சாவ், பேட்டி படாவ்' முன்னெடுப்பு திட்டம்- பிபிபிபி (BBBP) ஆகியவற்றுக்குத் துணைபுரிகிறது.

## வரலாறு

பெண் குழந்தைகளுக்கு எதிரான சமூகப் பாகுபாட்டை சுனில் சக்லான் கவனித்ததன் விளைவாக, குறிப்பாக 2012-ஆம் ஆண்டு தனது மகள் நந்தினி பிறந்தபோது செவிலியர்கள் இனிப்புகளை வாங்க மறுத்த சம்பவத்திற்குப் பிறகு, 2015 ஜூலை 5 அன்று இந்தப் பிரச்சாரம் தொடங்கப்பட்டது.

அக்காலகட்டத்தில் பிபிபூர் கிராமத்தின் சர்பஞ்சாக (கிராமத் தலைவர்) இருந்த சக்லான், வீடுகளின் பாரம்பரியப் பெயர்ப் பலகைகளை அகற்றிவிட்டு, அதற்குப் பதிலாகப் பெண் குழந்தைகளின் பெயர்களைக் கொண்ட பலகைகளை வைக்கும் இப் பிரச்சாரத்தைத் தொடங்கினார். தனது சொந்த வீட்டிலேயே "நந்தினி நிவாசு"  என்று பெயரிட்டு இவர் இதற்கு முன்னோடியாகத் திகழ்ந்தார்.

பிரதமர் நரேந்திர மோதி தனது 'மன் கி பாத்  வானொலி நிகழ்ச்சியில், சக்லானின் செல்ஃபி வித் டாட்டர் எனும் *மகளுடன் தம்படம்* பிரச்சாரத்தைப் பாராட்டிப் பேசிய பிறகு, இந்த முன்னெடுப்புக்குக் கூடுதல் வரவேற்பு கிடைத்தது.  இது பெயர்ப் பலகை மாற்றும் இப் பிரச்சாரத்திற்கும் மறைமுகமாகப் பெரும் விளம்பரத்தையும் அங்கீகாரத்தையும் பெற்றுத் தந்தது.

2020-ஆம் ஆண்டிற்குள், இப் பிரச்சாரம் கிரோரி, நூக்  மற்றும் அலிப்பூர் போன்ற கிராமங்களுக்கும் விரிவடைந்தது. இதில் கிரோரி கிராமம், இந்தியாவின் முதல் கிராமமாகத் திகழ்ந்தது.அதாவது, அக்கிராமத்தில் உள்ள ஒவ்வொரு வீட்டிலும் பெண் குழந்தையின் பெயர்ப் பலகை இடம்பெற்றிருந்தது.

2025-ஆம் ஆண்டு நிலவரப்படி, அரியானா, உத்தரப் பிரதேசம், மத்தியப் பிரதேசம் மற்றும் மகாராட்டிரா உள்ளிட்ட இந்தியாவின் பல்வேறு மாநிலங்களில், பெண் குழந்தைகளின் பெயர்களைத் தாங்கிய 50,000-க்கும் மேற்பட்ட பெயர்ப் பலகைகள் வீடுகளில் நிறுவப்பட்டுள்ளன.

## செயல்படுத்தும் முறை

இப் பிரச்சாரத்தின் ஒரு பகுதியாக, கிராமப் பஞ்சாயத்துகள் முன்வந்து, வீடுகளில் உள்ள பாரம்பரியப் பெயர்ப் பலகைகளை அகற்றிவிட்டு, அதற்குப் பதிலாகப் பெண் குழந்தைகளின் பெயர்கள் பொறிக்கப்பட்ட புதிய பலகைகளை நிறுவுகின்றன. இப் பலகைகளில் பெரும்பாலும் மின்னஞ்சல் முகவரிகளும், "டிஜிட்டல் இந்தியாவுடன் லாடோ"  என்ற முழக்கமும் இடம்பெற்றிருக்கும்.

## தாக்கம்

'பெண் குழந்தையின் பெயர்ப் பலகை' பிரச்சாரமானது, பாலின சமத்துவம் குறித்த சமூகத்தின் மனப்பான்மையில் மாற்றத்தை ஏற்படுத்தப் பெரிதும் உதவியுள்ளது. குறிப்பாக அரியானா மாநிலத்தின் கிராமப்புறங்களில், 2015-ஆம் ஆண்டில் 1,000 ஆண் குழந்தைகளுக்கு 876 பெண் குழந்தைகள் என்ற விகிதத்தில் இருந்த பாலின விகிதம், 2023-ஆம் ஆண்டில் 923 ஆக உயர்ந்துள்ளதாக அரியானா முதலமைச்சர் மனோகர் லால் கட்டார் தெரிவித்துள்ளார்.

இப் பிரச்சாரமானது, இந்தியாவின் *பேட்டி பச்சாவோ, பேட்டி படாவோ*  திட்டத்தின் நோக்கங்களுடன் ஒத்துப்போகிறது; பெண் குழந்தைகளைக் குறித்துப் பெருமை கொள்வதையும், பெண் சிசுக்கொலையைத் தடுப்பதையும் இப் பிரச்சாரம் வலியுறுத்துகிறது.

சக்லானின் *மகளுடன் தம்படம்* (செல்ஃபி வித் டாட்டர்) அறக்கட்டளையின் ஆதரவுடனும், 8,000-க்கும் மேற்பட்ட தன்னார்வலர்களின் உதவியுடனும், இந்தியாவின் 140-க்கும் மேற்பட்ட கிராமங்களில் இப் பிரச்சாரம் வெற்றிகரமாகச் செயல்படுத்தப்பட்டு வருகிறது.   

இப்பிரச்சாரம், இந்தியாவின் முன்னாள் குடியரசுத் தலைவர் பிரணாப் முகர்ஜி உள்ளிட்ட முக்கியப் பிரமுகர்களிடமிருந்து ஆதரவைப் பெற்றது. இவர் அரியானாவில் தான் தத்தெடுத்த கிராமங்களில் இப்பிரச்சாரத்தை ஒருங்கிணைப்பதை ஆதரித்தார்.

## மேற்கோள்கள்

பகுப்பு:பாலினச் சமனிலை
பகுப்பு:2015-இல் உருவாக்கப்பட்ட அமைப்புகள்
பகுப்பு:இந்தியாவில் மகளிர் உரிமைகள்
பகுப்பு:இந்தியாவில் பெண்ணியம்
பகுப்பு:இந்திய சமூகம்
பகுப்பு:இந்தியாவில் மகளிர் கல்வி
பகுப்பு:இந்திய அரசுத் திட்டங்கள்
பகுப்பு:மோதி ஆட்சியின் திட்டங்கள்